b'\n_START_ARTICLE_\nJulian Weigl\n_START_SECTION_\nSeurajoukkueura\n_START_PARAGRAPH_\nWeigl edusti 1860 M\xc3\xbcnchenin juniorijoukkueita vuodesta 2010 alkaen. Kaudella 2013-2014 h\xc3\xa4n pelasi seuran kakkosjoukkueen paidassa 23 ottelua. Samalla kaudella h\xc3\xa4n debytoi my\xc3\xb6s seuran edustusjoukkueen paidassa 2. Bundesliigassa pelaten 14 ottelua. Seuraavalla kaudella, eli kaudella 2014-2015, Weigl pelasi 2. Bundesliigassa jo 24 ottelua. Hein\xc3\xa4kuussa 2015 h\xc3\xa4n siirtyi Bundesliigan Borussia Dortmundiin. Weigl teki p\xc3\xa4\xc3\xa4sarjadebyyttins\xc3\xa4 seuraavassa kuussa Borussia M\xc3\xb6nchengladbachia vastaan. Kaudella 2015\xe2\x80\x932016 h\xc3\xa4n debytoi my\xc3\xb6s Eurooppa-liigassa. Avauskaudellaan seurassa Weigl pelasi 30 bundesliigaottelussa.\n_START_SECTION_\nMaajoukkueura\n_START_PARAGRAPH_\nWeigl edusti vuosina 2013-2014 Saksan alle 19-vuotiaiden maajoukkuetta. Vuodet 2014\xe2\x80\x932015 h\xc3\xa4n kuului alle 20-vuotiaiden maajoukkueeseen, jonka paidassa h\xc3\xa4n pelasi kolmessa ottelussa kes\xc3\xa4n 2015 MM-kilpailuissa. Vuonna 2015 h\xc3\xa4n teki debyyttins\xc3\xa4 Saksan alle 21-vuotiaiden jalkapallomaajoukkueessa._NEWLINE_Saksan jalkapallomaajoukkueessa Weigl debytoi toukokuussa 2016 yst\xc3\xa4vyysottelussa Slovakiaa vastaan. H\xc3\xa4net nimettiin Saksan joukkueeseen saman kes\xc3\xa4n EM-kilpailuihin.'